**Detaljregulering av E-18 og rv. 162 (Ring 1)
Innspill til planarbeidet fra Ruseløkka/Skillebekk beboerforening**

**Vedr. forlengelsen av Operatunnelen.**

Vi er sterkt kritiske til at man legger E-18 under lokk gjennom Filipstad, men beholder Ring 1 på
overflaten. Dette innebærer at man blir sittende igjen med en betydelig trafikkbarriere gjennom Filipstad til tross for veiinvesteringer i milliardklassen. Løsningen sementerer et permanent
fysisk skille mellom byen bak og fjorden.
Ambisjonene for den nye bydelen på Filipstad må være at det lages en løsning som binder fjorden og
byen bak sammen. Det sammenfaller også med ambisjonene om «Fjordbyen Oslo».
Ruseløkka/Skillebekk beboerforening støtter den alternative planen for byutviklingen på Filipstad, «Fjordbyparken», som er utviklet gjennom en plansmie.
Her foreslåes en kortere forlengelse av Operatunnelen, som ikke vil innebære ekstra sikkerhetstiltak.
Både trafikken på E-18 og Ring 1 ledes ned i denne tunnelen. Dermed kan det legges til rette for en byutvikling på Filipstad som ikke ødelegges av gjennomskjærende trafikkbarriere på overflaten.

**Vedr. Fjordtrikk fra Filipstad via Tinkern til Drammensveien**

Ruseløkka/Skillebekk beboerforening avga 21.2.2011 en høringsuttalelse om forslag til planprogram for Fjordtrikken, se vedlegg.
Om hovedalternativet over Tinkern skrev vi bl.a:
*Dette blir fullstendig ødeleggende for Tinkern, for de nyetablerte barnehagene i gamle Rikstrygdeverket og portnerboligen og selvsagt for alle boligene i Framnesveien som vender ut mot Tinkern. Den voldsomme brokonstruksjonen som må til for å få trikken ned til Filipstad vil fjerne den siste rest av et høyt verdsatt friområde.*Til slutt i vår høringsuttalelse etterlyser vi de offentlige møtene som var lovet i planprosessen. Ingen
slike møter om Fjordtrikken har blitt avholdt. Det er sterkt kritikkverdig og vi må ta det som et uttrykk for at hverken høringsuttalelser, innspill til planprosessen eller annen form for medvirkning
fra byens innbyggere er ønsket.

Vi har sloss for å sikre Tinkern som friområde siden tidlig på 70-tallet. Den har blitt regulert til friområde. Til tross for det har parken stadig blitt utsatt for utbyggingsplaner. Også utbyggingsplaner
som Oslo kommune og bydel Frogner har stått bak. Heldigvis for parken og byen ble det reist innsigelse mot planene fra Fylkesmannen, som har et overordnet ansvar for barn og unges oppvekst-vilkår.
Saken gikk derfor til Miljøverndepartementet som støttet Fylkesmannens innsigelse.
Departementets redegjørelse i saken vedlegges for å vise at Tinkern er et svært verdifullt
grøntområde som hverken må ødelegges eller forringes.

**Vedr. planprosessen**Vi har tidligere uttalt oss om det uheldige og udemokratiske i det at områderegulering og detaljregulering foregår samtidig. Vi mener det er mye viktigere å få gode demokratiske prosesser
enn å spare tid. Slik planprosessen nå drives er det svært vanskelig for en alminnelig bybeboer å

danne seg et bilde av hva som foregår. Vi mener Statens Vegvesen snarest mulig må invitere til offentlige møter hvor det redegjøres for planprosessen og hvilke muligheter som finnes for å påvirke
planene.

Ruseløkka/Skillebekk beboerforening 29. januar 2014

Vedlegg 1: Høringsuttalelse om Fjordtrikken
Vedlegg 2: Miljøverndepartementets vedtak om Tinkern